Wet op Grondhof bekendgestelMinister Thoko Didiza. Foto: Jairus Mmutle/GCIS Belangrike nuwe wetgewing oor grondhervorming is vandag deur die regering aangekondig. Thoko Didiza, minister van landbou, landelike ontwikkeling en grondhervorming, en Ronald Lamola, minister van justisie, het die Wetsontwerp op die Grondhof tydens ‘n mediakonferensie in Pretoria bekendgestel. Die Wetsontwerp op die Grondhof sal volgens Didiza en Lamola sistemiese uitdagings soos ervaar deur die Grondeisehof oorkom. Onder meer sal permanente regters in die Grondhof aangestel word. Die doelwit is volgens Didiza om dispute oor grond vinniger op te los. Meer geld sal ook aan die Regshulpraad toebedeel word, wat toegang tot grond sal versnel, het sy bygevoeg. Sowel Didiza as Lamola is hegte vennote en ondersteuners van pres. Cyril Ramaphosa in interne ANC-twiste, en die wetgewing kom op ‘n tydstip dat Ramaphosa binne die ANC te kampe het met druk deur diegene wat meen hy vorder te traag met grondhervorming. Tydens die bekendstelling van die wetsontwerp het Didiza dan ook diep uit die Suid-Afrikaanse geskiedenis geskep. Sy het die ekonoom wyle prof. Sampie Terreblanche aangehaal dat rasgebaseerde ongelykheid in die land veral deur drie aspekte vasgemessel is, te wete die oordrag van mag vanaf swart mense na koloniseerders, die inpalming van grond en die uitbuiting van swart arbeid. Dit het volgens Terreblanche (soos onderskryf deur Didiza) gelei tot sistemiese uitbuiting en ontheemding, soos in wetgewing vergestalt deur die Naturelle Grond-wet van 1913, die Wet op Stedelike Gebiede van 1923 en die Naturelle Trust- en Grond-wet van 1936. Dit het swart mense in besit van slegs 8% van Suid-Afrikaanse grond geplaas, het Didiza foutiewelik beweer. Die minister sou korrek gewees het as sy dié syfer gestel het as 13% ná die 1936-wetgewing.